Tisztelt képviselő asszony,

Tisztelt tanácsos úr, polgármester úr, alpolgármester úr.

Főtisztelendő Lelkiatyák, Tisztelt Hölgyeim és Uraim!

A Pázmaneum Társulás nevében szeretettel és tisztelettel köszöntöm Önöket és köszönöm, hogy elfogadták a meghívásunkat a Keresztény Európa elnevezésű közéleti fórumunkra, amelyet megtisztelt jelenlétével és majd hallhatjuk a gondolatait Gál Kinga európa parlamenti képviselőasszonynak, aki az Európai Parlament Külügyi Bizottságának tagja, az EP Kisebbségi Munkacsoportjának társelnöke és a Fidesz – Magyar Polgári Párt alelnöke is egyben. Isten hozta városunkban, a Csallóköz szívében képviselő asszony!

„Kaptunk és adtunk is elemeket, de az egész fejlődés közös. Érezzük a történelmi felelősséget mi, magyarok, önmagunk elmúlt és jövendő nemzedékeivel, Európával szemben, amelyet védtünk, amelynek kultúráját a többi nemzettel együtt építettük. Csak addig maradhatunk fenn a népek tengerében, amíg történelmi hivatásunkat teljesíteni akarjuk. S amíg e mellett kitartunk és kiállunk, ne tartson senkitől és semmitől az ezeréves nemzet.Mi minden korban meg tudtuk állni a helyünket Európában és minden korban magyarok is tudtunk maradni. Ez a mi utunk a jövőben is. A magyar élet formája szerint éltünk, akármi történt körülöttünk Európában. Magyarok maradtunk és ezzel adtunk legtöbbet Európának.” – olvashatjuk Teleki Pál gróf gondolatait a Merjünk magyarok lenni! c. beszédében.

Szent István király országa, Európa védőbástyája, Kereszt és kard, Magyarok Nagyasszonya, Regnum Marianum mind mind olyan kifejezés, jelkép, ami a mi európaiságunkat jelképezi. Ami a miénk, de az egész Európáé is. Ezek az értékek, amelyeket még sorolhatnánk a magyar szentek seregével, vagy a magyar tudósok hadával, gazdagította nemzetünket és kontinensünket is egyaránt. Mégis joggal mondhatjuk, megbecsülte-a magyarságot az európai kultúra, az európai civilizáció? Gondolhatunk itt a szabadságharcokra, Trianonra, 1956-ra és a mai korban az újkori hódítókra.

Mivé lettél Európa?

Aggodalommal figyelem, figyeljük, hogy keresztény gyökerek nélkül képzeli el az új Nyugat-európai társadalom a jövőt.Egyes brüsszeli politikusokolyan dokumentum szivárogtattak ki nemrégiben, amelyben betiltanák a karácsony szót, illetve Szűz Máriát. Az ötlet egyelőre nem kapott zöld utat, de sajnos látva a nyugat Istentől való eltávolodását és a keresztény értékek fiókba zárását nem lehetünk egészen nyugodtak. Európa beteg, vagy mondjuk inkább az egyik fele. A túlzott megfelelési kényszer, a vallás eltaszítása, az Istentől való eltávolodás mély sebeket vág az öreg kontinensbe.

„A kereszténység megtanította minden ember egyenlőségét, fajra, bőrszínre, társadalmi osztályra, foglalkozásra való tekintet nélkül. Tudatosította a munka méltóságát, a lelki értékek elsőbbségét, amelyek egyedül képesek arra, hogy megnemesítsék az embert” – olvashatjuk Robert Schumanntól, a luxemburgi születésű német-francia kereszténydemokrata politikustól, aki az Európai Unió egyik alapítója. Valahogy nagyon elfelejtették az alapító atyák szándékait a mai brüsszeli vezetők és munkatársaik. Mintha éppen az ellenkezőjét tűzték volna ki célul a nyugati Bábelben.

Mi, Szent István örökösei viszont hitet és tanúságot teszünk a keresztény értékek megmaradása és továbbadása mellett. Nekünk Jézus Krisztus tanítása világítótoronyként fénylik.

Értékek nélkül elveszünk, szívünk-lelkünk kiüresedik, céltalanokká és kiszolgáltatottakká válunk. Ezért is fontos, hogy azzal a szabad akarattal, amelyet a Teremtő adott nekünk jól gazdálkodjunk és bölcsen döntsünk. Ezt a szabad akaratot szeretnék hol keletről, hol nyugatról befolyásolni és valami mást ránk erőltetni. Nekünk azonban van hitünk, van nemzetünk, tudunk a múltból meríteni, a jelenben ellenállni a különböző téves és olykor beteg rendszereknek, és tudjuk a jövőt építeni, mert Jézus Krisztus a reménysugár. Ennek a sugara pedig bevilágít az otthonainkba, a szívünkbe.

Kívánom, hogy a mai napon a keresztény testvériség és a nemzeti gondolkodás szellemében hallgassuk végig a felszólalókat!

Köszönöm, hogy elfogadták a meghívásunkat!